Изх. № 95-00-2914/............................2021 г.

**ДО ПРОЕКТ!**

**Г-Н ЕМИЛ ДИМИТРОВ**

**МИНИСТЪР НА ОКОЛНАТА СРЕДА И ВОДИТЕ**

**Д О К Л А Д**

**От: илияна тодорова –** Зам.-министър на околната среда и водите

**Относно:** *Проект на Наредба за изменение на Наредба № Н-4 от 14.09.2012 г. за характеризиране на повърхностните води, издадена от министъра на околната среда и водите.*

**УВАЖАЕМИ ГОСПОДИН МИНИСТЪР,**

На основание чл. 28, ал. 1 от Закона за нормативните актове, внасям за разглеждане проект на Наредба за изменение на Наредба № Н-4 от 14.09.2012 г. за характеризиране на повърхностните води, издадена от министъра на околната среда и водите.

Причините, които налагат изменение на Наредба № Н-4 от 14.09.2012 г. са следните.

С цел определяне на една от основните екологични цели на Директива 2000/60/ЕО, а именно добро екологично състояние на водите, посочената директива предвижда процедура за осигуряване на сравнимост между резултатите от биологичния мониторинг на държавите членки и класификациите по мониторинговите им системи. Резултатите от биологичния мониторинг на държавите членки и класификациите по мониторинговите им системи бяха сравнени посредством мрежа за интеркалибрация, състояща се от мониторингови обекти във всяка държава членка и във всеки екорегион на Съюза. Съгласно Директива 2000/60/ЕО от държавите членки се изисква да събират, както е целесъобразно, необходимата информация за обектите, включени в мрежата за интеркалибрация, с цел оценка на съответствието на класификациите по националните мониторингови системи с нормативните определения в раздел 1.2 от приложение V към Директива 2000/60/ЕО.

В Решение (ЕС) 2018/229 на Европейската комисия, са посочени резултатите от процедурата по интеркалибрация. Тъй като резултатите, посочени в част 1 и част 2 от приложението към Решението, са в съответствие с нормативните определения, дадени в раздел 1.2 от приложение V към Директива 2000/60/ЕО, съответните гранични стойности следва да се използват в класификациите на мониторинговите системи на държавите членки.

Във връзка с горепосоченото беше изменена Наредба № Н-4 от 14.09.2012 г. за характеризиране на повърхностни води с Наредба № Н-1 от 10 септември 2020 г. (обн. ДВ и доп. ДВ. бр. 85 от 2 октомври 2020 г.) за изменение и допълнение на Наредба № Н-4 от 14.09.2012 г., издадена от министъра на околната среда и водите.

С писмо вх. № 33-00-113/26.10.2020 г. на МОСВ, деканата на Биологическия факултет на Пловдивски университет, уведомява МОСВ за установено несъответствие в Наредба № Н-1 от 10 септември 2020 г. в две от скалите за оценка, касаещи биологичен елемент за качество (БЕК) макрофити.

Въз основа на писмото на Биологически факултет на Пловдивски университет е изготвен проект на НИД на Наредба № Н-4 от 14.09.2012 г. В случая се касае единствено за отстраняване на технически грешки при записването на стойностите в двете скали при изготвянето на проекта на Наредба № Н-1 от 10 септември 2020 г.

Целите на изменението на наредбата са осигуряване на сравнимост между резултатите от биологичния мониторинг на държавите членки и класификациите по мониторинговите им системи, съгласно изискванията на Директива 2000/60/ЕО и точно отразяване на резултатите от процедурата по интеркалибрация, съгласно Решение (ЕС)2018/229 на Европейската комисия.

Очакваните резултати след приемането на проекта на наредбата са пълно съответствие на резултатите от процедурата по интеркалибрация, съгласно Решение (ЕС)2018/229 на Европейската комисия и финален доклад по проект „Интеркалибриране на методите за анализ на биологичните елементи за качество (БЕК) за типовете повърхностни води на територията на България, съответстващи на определени общи европейски типове в Географските групи за интеркалибрация“ по отношение на системата за екологична оценка на речни типове R14a, R14b и R6 по БЕК макрофити.

Предложеният проект на акт няма да доведе до пряко и/или косвено въздействие върху държавния бюджет.

Проектът на НИД на Наредба № Н-4 от 14.09.2012 г. заедно с проекта на настоящия доклад по чл. 28, ал. 2 от ЗНА, са публикувани на ........... г. за обществено обсъждане с всички заинтересовани лица на интернет-страницата на МОСВ, както и на Портала за обществени консултации, за срок от 30 дни, съгласно изискванията в чл. 26, ал. 3 и 4 от Закона за нормативните актове (ЗНА).

За постъпилите предложения от заинтересовани лица е изготвена справка заедно с обосновка за неприетите предложения, която е приложена към настоящия доклад и публикувана на интернет-страницата на МОСВ и на Портала за обществени консултации на .................., в изпълнение на изискването в чл. 26, ал. 5 от ЗНА.

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз. С проекта на Наредба се осигурява прилагането на Решение (ЕС) 2018/229 на Комисията за установяване, съгласно Директива 2000/60/ЕО на Европейския парламент и на Съвета, на определените в резултат от процедурата по интеркалибрация класификационни стойности на мониторинговите системи на държавите членки и за отмяна на Решение 2013/480/ЕС на Комисията.

Във връзка с гореизложеното, предлагам да разгледате и приемете предложения проект на Наредба за изменение на Наредба № Н-4 от 14.09.2012 г. за характеризиране на повърхностни води.

**С уважение,**

**ИЛИЯНА ТОДОРОВА**

*Заместник-министър на околната среда и водите*